གཡུང་དྲུང་བོན་ལ་ཡང་གྲུབ་མཐའ་གཞན་དག་དང་འདྲ་བར་སོ་སོའི་བསྟན་པ་ལ་མཛད་རྗེས་རླབས་ཆེན་འཇོག་མཁན་གྱི་སྐྱེས་བུ་བརྗོད་ཀྱིས་མི་ལང་བ་བྱོན་ཡོད་ལ།སྐྱེས་ཆེན་དམ་པ་དེ་དག་གི་མཛད་པ་རྗེས་དྲན་དང་ལོ་རྒྱུས་ཀྱི་གར་སྟེགས་ཐོག་ཏུ་འོད་སྟོང་འབར་བའི་ཆེད་དུ་ཕྱི་རབས་པས་དམ་པ་དེ་དག་གི་མཛད་རྣམ་ཐོར་བུ་བཀོད་ནས་མི་རབས་ནས་མི་རབས་ལ་བརྒྱུད་པའི་སྲོལ་རྒྱུན་ཆགས་ཡོད།སྔོན་བྱོན་དམ་པའི་རྣམ་ཐར་ལ་ཡང་རིགས་གཉིས་སུ་དབྱེ་རུང་བ་སྟེ་དམ་པ་རང་གིས་དངོས་སུ་བྲིས་པའི་རྣམ་ཐར་ལོ་རྒྱུས་ལ་རང་རྣམ་ཞེས་པ་དང་དེ་ལས་གཞན་པ་ནི་ཕྱི་རབས་པས་དམ་པ་དེའི་སྐུ་ཚེའི་འཕེལ་རིམ་རྣམས་ངག་སྒྲོས་ལ་གཞིར་བཞག་ནས་བྲིས་པའི་རྣམ་ཐར་དང་གཉིས་སོ།།དེ་ཡང་མང་ཆེ་ནི་གཞན་གྱིས་བྲིས་པའི་རྣམ་ཐར་ཤ་སྟག་ཡིན།རང་རྣམ་ཡིན་ཡང་རུང་གཞན་གྱིས་བྲིས་པའི་རྣམ་ཐར་ཡིན་ཡང་རུང་དེ་གཉིས་ཀ་བརྗོད་བྱེད་ཀྱི་རྣམ་པའི་སྒོ་ནས་དབྱེ་བ་ཕྱེས་པ་ཞིག་རེད།བརྗོད་བྱ་ནང་དོན་གྱི་སྒོ་ནས་དབྱེ་ན་རྣམ་ཐར་ལ་ཕྱི་ནང་གསང་གསུམ་གྱི་དབྱེ་བ་ཡོད་པ་སྐབས་འདིར་རྒྱས་པར་མི་སྤྲོའོ།།རང་རྣམ་ནི་ཤིན་ཏུ་མཐོང་དཀོན་པའི་རྩོམ་རིག་གི་གྲས་ཤིག་ཡིན་པ་དང་ནང་དོན་གྱི་ཐད་ནས་ཀྱང་དེ་ཙམ་གྱིས་དོན་དངོས་དང་ཧེ་བག་ཆེན་པོ་ཡོང་གི་མེད།དེ་ལས་ལྡོག་སྟེ་གཞན་གྱིས་བྲིས་པའི་རྣམ་ཐར་ལ་ཆེ་བསྟོད་ཀྱི་རྣམ་པ་ཤུགས་ཆེན་འབྱུང་བས་ལོ་རྒྱུས་ཞིབ་འཇུག་ལ་དཔྱད་གཞིའི་རིན་ཐང་ཤུགས་ཆེན་ངན་པ་ཐེབས་སྲིད་པས་རྣམ་ཐར་རིགས་གཉིས་པོ་དེའི་ནང་ནས་རང་རྣམ་གྱི་རིགས་ལ་རིན་ཐང་ཅུང་ཆེ་བ་ཡོད།སྐབས་དོན་བརྗོད་པར་བྱ་བ་ནི་གཡུང་དྲུང་བོན་གྱི་སྔོན་བྱོན་མཁས་པའི་སྐར་ཚོགས་ཁྲོད་ན་འོད་སྣང་ཆེས་ཆེར་འཕྲོ་བ་གཡུང་དྲུང་བོན་གྱི་གདན་ས་ཆེན་མོ་གཙང་ཐོབ་རྒྱལ་སྨན་རི་དགོན་གྱི་མཁན་རབས་ཉེར་གསུམ་པ་སྐམ་ཉི་མ་བསྟན་འཛིན་དབང་གི་རྒྱལ་པོའི་རང་རྣམ་གྱི་སྐོར་ལ་དཔྱད་པའི་ཚུལ་དུ་ཅུང་ཙམ་བརྗོད་པར་འདོད་པ་ལ་དོན་རྣམ་པ་གསུམ་གྱི་སྒོ་ནས་བསྟན་པ་སྟེ།ཐོག་མར་དམ་པ་དེ་ཉིད་ཀྱི་རྣམ་ཐར་མདོར་བསྡུས་དང་དེ་ནས་ཁོང་གིས་བརྩམས་པའི་རང་རྣམ་གྱི་ཁྱད་ཆོས་སྐོར།མཇུག་ཏུ་དུས་རབས་བཅུ་དགུ་བའི་ནང་བོན་གྱི་དགོན་སྡེའི་དཔལ་འབྱོར་ཡོང་ཁུངས་དང་བེད་སྤྱོད་གཏོང་སྟངས་ཀྱི་སྐོར་ལ་དཔྱད་པ་བྱེད་རྒྱུ་དང་བཅས་ཁག་གསུམ་མོ།།